Heydər Əliyevin 11 dekabr 1994-cü ildə uşaqlarla görüşdə çıxışı
Əziz uşaqlar, əziz balalarımız!

Mən sizi - Azərbaycan Respublikasının bütün uşaqlarını bu gün
münasibətilə, Birləşmiş Millətlər Təşkilatı YUNİSEF fondunun
təşəbbüsü ilə bu xeyriyyə telemarafonunun keçirilməsi münasibətilə
ürəkdən təbrik edirəm və hamınıza cansağlığı, xoşbəxtlik arzulayıram.
Siz - Azərbaycanın övladları, bizim əziz balalarımız, Azərbaycanın
gələcəyisiniz. Sizin bugünkü həyatınız, yaşayışınız, təhsiliniz,
böyüməyiniz Azərbaycan dövlətinin daim qayğısı altındadır. Mən bu
gün bildirmək istəyirəm ki, Azərbaycan Respublikasında uşaqlar
respublikamızın son illərdə düşdüyü ağır, bəlalı, əzab-əziyyətli günlər
içində yaşayaraq, eyni zamanda öz valideynlərinin, onlara qayğı
göstərən insanların, təşkilatların, xeyriyyə cəmiyyətlərinin köməyi ilə
dərs keçirlər, tərbiyə alırlar, böyüyürlər və inkişaf edirlər. Mən
əminəm ki, bu ağır, çətin dövrdə dünyaya gəlib böyüyən uşaqlar
cəsarətli, mətin, vətənpərvər olacaqlar. Azərbaycanın xoşbəxt gələcəyi
naminə həm təhsil alıb böyüyəcəklər, həm də gələcəkdə cəmiyyətdə
öz yerlərini tutacaqlar. Azərbaycanın gəncləri, uşaqları ölkəmizin,
xalqımızın milli sərvətidir, gələcəyidir və ümididir. Ona görə də
uşaqlara qayğı göstərmək hər bir vətəndaşın borcudur.
Azərbaycan dövlətinin uşaqlar haqqında siyasəti məhz bundan
ibarətdir. Dövlətin qayğısı ilə hər bir vətəndaşın, hər bir təşkilatın
qayğısı, hər bir cəmiyyətin qayğısı, xeyriyyəçilik edən
hər bir adamın qayğısı birləşməlidir, qovuşmalıdır. Biz uşaqlarımızı
yaxşı tərbiyə etməliyik, yaxşı şəraitdə yaşatmalıyıq. Uşaqlarımıza
təhsil verməliyik. Onları gələcək üçün hazırlamalıyıq.
Biz xoşbəxtik, ona görə ki, Azərbaycan xalqının əsrlər boyu böyük
insanları, istedadlı adamları olubdur. Bu gün bu insanlar, istedadlı
adamlar Azərbaycan xalqının müstəqilliyi uğrunda mübarizə
aparanlardır, respublikamızın müstəqilliyini təmin edən adamlardır.
Azərbaycanın böyük tarixi keçmişi olduğu kimi böyük də gələcəyi
vardır. Azərbaycanın keçmişində və son illərində nə qədər əzabəziyyətli
mərhələlər, dövrlər olubsa, gələcəyində də o qədər xoşbəxt
günlər olacaqdır.

Əziz balalar, sizi xoşbəxt günlər gözləyir. Ona görə də bu günlərin
əzab-əziyyətini dözümlə keçib getməlisiniz. Çünki siz gələcəkdə
xoşbəxt yaşayacaqsınız. Mən buna tam əminəm. Ona görə əminəm ki,
Azərbaycan müstəqil dövlət kimi öz addımlarını inamla atır. İndi
ölkəmiz müharibə şəraitindədir, Ermənistan silahlı qüvvələrinin
təcavüzü nəticəsində ağır vəziyyətə düşübdür. Respublikamızın
ərazisinin bir qismi işğal olunubdur. İşğal olunmuş torpaqlardan bir
milyondan artıq vətəndaşımız qaçqın düşüb, ağır şəraitdə yaşayır. Bu
müharibədə biz şəhidlər vermişik. Şəhidlərimizin arasında uşaqlar da
var, körpə balalarımız da var. Bunların hamısı həyatımızın faciəsidir,
erməni işğalçılarının, düşmənlərin Azərbaycan xalqına qarşı amansız
və çox yırtıcı hərəkətlərinin nəticəsidir. Odur ki, bu illərdə bizim
uşaqlarımız da, körpələrimiz də həlak olubdur. Qaçqın ailələrinin, o
cümlədən uşaqların həyatı ağır və çətindir. Bütün bunlar hamısı
Azərbaycanın son illərdəki həyatının reallığıdır, gerçəkliyidir. Ancaq
belə bir şəraitdə də bizim uşaqlar böyük nikbinliklə yaşayırlar, təhsil
alırlar, mahnı oxuyurlar, rəqs edirlər, şənlənirlər və gələcəyə ümidlə
baxırlar.

Əziz balalarım, mən bu gün sizə demək istəyirəm ki, bu ümidiniz
əsaslıdır. Çünki, bir də deyirəm, Azərbaycanın bu günü nə qədər çətin
və ağırdırsa, gələcəyi bir o qədər işıqlı, o qədər də xoşbəxt və
gözəldir. Sizi gələcəkdə gözəl həyat gözləyir. Bu gözəl həyatı
yaratmaq sizə nəsib olacaq, bunları siz etməlisiniz. Siz oxuyub, təhsil
alıb özünüzü cəmiyyətdə işləmək, xalqa xidmət etmək üçün
hazırlamalı, düşünməlisiniz ki, Azərbaycanın müstəqilliyini gələcəkdə
siz irəli aparacaqsınız, Azərbaycanın gələcəyini siz təmin edəcəksiniz.
Sizin hamınızı qucaqlayıram, öpürəm, bütün Azərbaycan uşaqlarını
bağrıma basıram, öpürəm və hamınıza xoşbəxt həyat, şən günlər, sağlamlıq
arzulayıram. Əminəm ki, gələcəyiniz xoşbəxt olacaqdır. Sizi bir daha təbrik
edirəm.

Hamını, bütün Azərbaycan vətəndaşlarını uşaqlara, bizim körpələrə,
balalarımıza, gənclərimizə kömək etməyə, yardım göstərməyə dəvət edirəm.
Xüsusən qaçqın ailələrinə müraciət edirəm. Mən bilirəm ki, qaçqın
ailələrində çoxlu uşaq var. Onların valideynlərinə müraciət edirəm. Sizin
üçün nə qədər çətin olsa da, uşaqlarınıza yaxşı baxın, onlara qayğı göstərin.
Uşaqlar bizim gələcəyimizdir.

Mən şəhid ailələrinə müraciət edirəm. Sizin dərdiniz, qəminiz bütün
Azərbaycanın dərdidir. Şəhidlərin balaları bizim doğma balalarımızdır.
Dövlət həm şəhid ailələrinə, həm də şəhidlərin balalarına daim qayğı göstərib
və qayğı göstərəcəkdir. Buna əmin ola bilərsiniz. Biz şəhid ailələrini, şəhid
balalarını heç vaxt yalqız qoymayacağıq. Buna tam arxayın ola bilərsiniz.
Mən Azərbaycan Respublikasının bütün idarələrinə, təşkilatlarına,
nazirliklərinə, birliklərə, konsernlərə müraciət edirəm. Uşaqların yaşaması
üçün, inkişaf etməsi üçün bu telemarafon vasitəsilə yaranmış fonda hərə öz
payını verməlidir. Bütün bu xeyriyyə işləri, şübhəsiz ki, heç vaxt
unudulmayacaqdır. Mən əminəm ki, hər bir imkanlı adam, hər bir xeyirxah
insan, hər bir imkanlı iş adamı bu nəcib işdən kənarda qalmayacaq, buna
münasibətini göstərəcəkdir. Hamımızın qayğısı, bu telemarafonun məqsədi
də yalnız və yalnız uşaqlara, xüsusən şəhid uşaqlarına, xəstə uşaqlara,
müharibə nəticəsində yaralanmış, əlil olmuş uşaqlara, qaçqın uşaqlarına, ağır
vəziyyətdə yaşayan ailələrin uşaqlarına yardım etməkdir. Bu, bizim
ümummilli, ümumxalq borcumuzdur.

Ümidvar olduğumu bildirmək istəyirəm ki, hər bir vətənpərvər vətəndaş,
elini, obasını, vətənini, torpağını sevən hər bir insan bu çağırışa qoşulacaq,
bizim bu xeyirxah işə öz münasibətini göstərəcək, uşaqlarımızın bu gününə
və gələcəyinə, onların yaşamasına, inkişaf etməsinə, müalicə olunmasına və
firavan həyat sürməsinə kömək edəcəkdir. Buna tam əminəm və güman
edirəm ki, mənim bu səsimə Azərbaycanda çoxları səs verəcək və uşaqların
hamısını bərabər qucaqlayacağıq. Onlara birlikdə qayğı göstərəcəyik. Onların
yaşamasına, xoşbəxt həyatına öz münasibətimizi birlikdə göstərəcəyik.
Bu tədbir münasibətilə hamını bir daha təbrik edirəm. BMT-nin
YUNİSEF təşkilatının bu təşəbbüsünü bəyənirəm
və ona minnətdarlığımı bildirirəm. YUNİSEF-ə müraciət edərək
demək istəyirəm ki, bu təşkilat gərək Azərbaycan Respublikasının ağır
şəraitdə yaşamasını, uşaqların çətin vəziyyətdə olmasını bütün
dünyaya çatdırsın, bildirsin. Dünya bilməlidir ki, Azərbaycan xalqı
indi ağır, əziyyətli vəziyyətdə yaşayır, ancaq öz milli mənliyini
qoruyur və qoruyacaq, öz torpaqlarının və öz taleyinin sahibidir və
sahibi olacaqdır. Müstəqil Azərbaycan öz ərazi bütövlüyünü təmin
edəcək, dünya birliyində öz yerini tutacaqdır. Müstəqil Azərbaycan
gələcəyə ümidlə gedəcəkdir. Bizim ümidimiz, gələcəyimiz bizim
uşaqlarımızdır, balalarımızdır. Sizi bir daha təbrik edirəm.
Əziz balalarım, sizə öz sevgimi, məhəbbətimi bildirirəm. Sizi
bağrıma basıram, öpürəm. Sağ olun, xoşbəxt olun. Bütün Azərbaycan
uşaqlarını təbrik edirəm.

1994-cü ilin nitqləri